- भजन संहिता
- <
- ६४
- >

६४
अनर्थकारियों से संरक्षण
प्रधान बजानेवाले के लिये दाऊद का भजन
१ हे परमेश्‍वर, जब मैं तेरी दुहाई दूँ, तब मेरी सुन;
शत्रु के उपजाए हुए भय के समय मेरे प्राण की रक्षा कर।
२ कुकर्मियों की गोष्ठी से,
और अनर्थकारियों के हुल्लड़ से मेरी आड़ हो।
३ उन्होंने अपनी जीभ को तलवार के समान तेज किया है,
और अपने कड़वे वचनों के तीरों को चढ़ाया है;
४ ताकि छिपकर खरे मनुष्य को मारें;
वे निडर होकर उसको अचानक मारते भी हैं।
५ वे बुरे काम करने को हियाव बाँधते हैं;
वे फंदे लगाने के विषय बातचीत करते हैं;
और कहते हैं, “हमको कौन देखेगा?”
६ वे कुटिलता की युक्ति निकालते हैं;
और कहते हैं, “हमने पक्की युक्ति खोजकर निकाली है।”
क्योंकि मनुष्य के मन और हृदय के विचार गहरे है।
७ परन्तु परमेश्‍वर उन पर तीर चलाएगा*;
वे अचानक घायल हो जाएँगे।
८ वे अपने ही वचनों के कारण ठोकर खाकर गिर पड़ेंगे;
जितने उन पर दृष्टि करेंगे वे सब अपने-अपने सिर हिलाएँगे
९ तब सारे लोग डर जाएँगे;
और परमेश्‍वर के कामों का बखान करेंगे,
और उसके कार्यक्रम को भली भाँति समझेंगे।
१० धर्मी तो यहोवा के कारण आनन्दित होकर उसका शरणागत होगा,
और सब सीधे मनवाले बड़ाई करेंगे।

- भजन संहिता
- <
- ६४
- >

© 2017, 2018 BCS