- नीतिवचन
- <
- २१
- >

२१
१ राजा का मन जल की धाराओं के समान यहोवा के हाथ में रहता है,
जिधर वह चाहता उधर उसको मोड़ देता है।
२ मनुष्य का सारा चालचलन अपनी दृष्टि में तो ठीक होता है,
परन्तु यहोवा मन को जाँचता है,
३ धर्म और न्याय करना,
यहोवा को बलिदान से अधिक अच्छा लगता है।
४ चढ़ी आँखें, घमण्डी मन,
और दुष्टों की खेती, तीनों पापमय हैं।
५ कामकाजी की कल्पनाओं से केवल लाभ होता है,
परन्तु उतावली करनेवाले को केवल घटती होती है।
६ जो धन झूठ के द्वारा प्राप्त हो, वह वायु से उड़ जानेवाला कुहरा है,
उसके ढूँढ़नेवाले मृत्यु ही को ढूँढ़ते हैं।
७ जो उपद्रव दुष्ट लोग करते हैं,
उससे उन्हीं का नाश होता है, क्योंकि वे न्याय का काम करने से इन्कार करते हैं।
८ पाप से लदे हुए मनुष्य का मार्ग बहुत ही टेढ़ा होता है,
परन्तु जो पवित्र है, उसका कर्म सीधा होता है।
९ लम्बे-चौड़े घर में झगड़ालू पत्‍नी के संग रहने से,
छत के कोने पर रहना उत्तम है।
१० दुष्ट जन बुराई की लालसा जी से करता है,
वह अपने पड़ोसी पर अनुग्रह की दृष्टि नहीं करता।
११ जब ठट्ठा करनेवाले को दण्ड दिया जाता है, तब भोला बुद्धिमान हो जाता है;
और जब बुद्धिमान को उपदेश दिया जाता है, तब वह ज्ञान प्राप्त करता है।
१२ धर्मी जन दुष्टों के घराने पर बुद्धिमानी से विचार करता है,
और परमेश्‍वर दुष्टों को बुराइयों में उलट देता है।
१३ जो कंगाल की दुहाई पर कान न दे,
वह आप पुकारेगा और उसकी सुनी न जाएगी।
१४ गुप्त में दी हुई भेंट से क्रोध ठण्डा होता है,
और चुपके से दी हुई घूस से बड़ी जलजलाहट भी थमती है।
१५ न्याय का काम करना धर्मी को तो आनन्द,
परन्तु अनर्थकारियों को विनाश ही का कारण जान पड़ता है।
१६ जो मनुष्य बुद्धि के मार्ग से भटक जाए,
उसका ठिकाना मरे हुओं के बीच में होगा।
१७ जो रागरंग से प्रीति रखता है, वह कंगाल हो जाता है;
और जो दाखमधु पीने और तेल लगाने से प्रीति रखता है, वह धनी नहीं होता।
१८ दुष्ट जन धर्मी की छुड़ौती ठहरता है,
और विश्वासघाती सीधे लोगों के बदले दण्ड भोगते हैं।
१९ झगड़ालू और चिढ़नेवाली पत्‍नी के संग रहने से,
जंगल में रहना उत्तम है।
२० बुद्धिमान के घर में उत्तम धन और तेल पाए जाते हैं,
परन्तु मूर्ख उनको उड़ा डालता है।
२१ जो धर्म और कृपा का पीछा करता है*,
वह जीवन, धर्म और महिमा भी पाता है।
२२ बुद्धिमान शूरवीरों के नगर पर चढ़कर,
उनके बल को जिस पर वे भरोसा करते हैं, नाश करता है।
२३ जो अपने मुँह को वश में रखता है
वह अपने प्राण को विपत्तियों से बचाता है।
२४ जो अभिमान से रोष में आकर काम करता है, उसका नाम अभिमानी,
और अहंकारी ठट्ठा करनेवाला पड़ता है।
२५ आलसी अपनी लालसा ही में मर जाता है,
क्योंकि उसके हाथ काम करने से इन्कार करते हैं।
२६ कोई ऐसा है, जो दिन भर लालसा ही किया करता है,
परन्तु धर्मी लगातार दान करता रहता है।
२७ दुष्टों का बलिदान घृणित है;
विशेष करके जब वह बुरे उद्देश्य के साथ लाता है।
२८ झूठा साक्षी नाश हो जाएगा,
परन्तु सच्चा साक्षी सदा स्थिर रहेगा।
२९ दुष्ट मनुष्य अपना मुख कठोर करता है,
और धर्मी अपनी चाल सीधी रखता है*।
३० यहोवा के विरुद्ध न तो कुछ बुद्धि,
और न कुछ समझ, न कोई युक्ति चलती है।
३१ युद्ध के दिन के लिये घोड़ा तैयार तो होता है,
परन्तु जय यहोवा ही से मिलती है।

- नीतिवचन
- <
- २१
- >

© 2017, 2018 BCS